**Usmernenie k výkonu činností poskytovateľov služby**

zapojených do národného projektu

„Komunitné služby v mestách a obciach s prítomnosťou marginalizovaných rómskych komunít – II. Fáza“

**počas mimoriadnej situácie v súvislosti s ochorením Covid-19.**

V súvislosti s aktuálnou epidemiologickou situáciou **vydáva Úrad vlády** Slovenskej republiky/Úrad splnomocnenkyne vlády SR pre rómske komunity **usmernenie týkajúce sa výkonu práce zamestnancov** Poskytovateľov sociálnych služieb zapojených do NP KS MRK II. (KC/NDC/NSSDR), počas mimoriadnej situácie a v súvislosti s **prevenciou vzniku neoprávnených výdavkov** oprávnených užívateľov počas mimoriadnej situácie v súvislosti s ochorením Covid-19.

V oblasti sociálnej intervencie je vzájomná korelácia faktorov ako je sociálne vylúčenie na jednej a zdravotné riziko, choroba na druhej strane vzájomne úzko previazané a ovplyvňuje sociálny, pracovný, osobný status jednotlivca a má dopad na celé rodiny a komunity. Preto intervencie v období krízovej situácie zamerané na udržiavanie kontaktu s klientmi dostupnými prostriedkami, ich informovanie a upokojovanie situácie sú veľmi dôležité.

V súvislosti s poskytovaním sociálnej služby v čase mimoriadnej situácie sa poskytovatelia služieb (KC/NDC/NSSDR) zapojení do NP KS MRK II. riadia aktuálnymi nariadeniami vlády, usmerneniami, odporúčaniami a metodickými pokynmi Ministerstva práce, sociálnych vecí a rodiny Slovenskej republiky v rámci jeho pôsobnosti (zverejnené na <https://www.employment.gov.sk/sk/koronavirus-pracovna-socialna-oblast/socialne-sluzby/>), nariadeniami Úradu verejného zdravotníctva SR, hlavného hygienika SR, príslušného regionálneho úradu verejného zdravotníctva a iných oprávnených orgánov. V časti oprávnenosti výdavkov za mzdy refundované prostredníctvom NP KS MRK II. je potrebné dodržiavať pokyny uvedené v časti V. tohto usmernenia.

1. **Činnosti KC/NDC/NSSDR počas mimoriadnej situácie:-**

V rámci NP KS MRK II. je nevyhnutné si uvedomiť pretrvávajúcu potrebnosť poskytovať pomoc v maximálnom rozsahu v nadväznosti na aktuálnu epidemiologickú situáciu v SR, a to za súčasného rešpektovania opatrení Úradu verejného zdravotníctva Slovenskej republiky a ďalších príslušných relevantných orgánov verejnej moci.

V čase mimoriadnej situácie poskytovatelia služieb zapojení do NP KS MRK II. naďalej poskytujú sociálne služby podľa zákona č. 448/2008 Z. z. v závislosti od druhu sociálnej služby, s prípadnými obmedzeniami, ktoré závisia od aktuálnej epidemiologickej situácie v SR a lokalite.

Povinnosťou poskytovateľa sociálnej služby je mať vypracovaný a zverejnený krízový plán na svojej webovej stránke, v zmysle ktorého postupuje v prípade krízovej situácie.

Obsah pracovných činností jednotlivých pracovných pozícií sa prispôsobuje aktuálne platným opatreniam (vlády SR, MPSVaR, MZ SR, Úradu verejného zdravotníctva SR, Regionálneho úradu verejného zdravotníctva a i.). Postupy, ktoré zamestnanci KC/NDC/NSSR zvolia musia byť v súlade so zákonom 448/2008 Z. z. o sociálnych službách v znení neskorších predpisov, kde v §6 ods. 2 uvádza: *„Fyzická osoba má právo na poskytovanie sociálnej služby, ktorá svojim rozsahom, formou a spôsobom poskytovania umožňuje realizovať jej základné ľudské práva a slobody, zachováva jej ľudskú dôstojnosť, aktivizuje ju k posilneniu sebestačnosti, zabraňuje jej sociálnemu vylúčeniu a podporuje jej začlenenie do spoločnosti.*

Odporúčané opatrenia, alebo postupy pri prevádzke KC/NDC/NSSDR a výkone odborných a iných činností podľa zákona č. 448/2008 Z. z. sú uvedené v **COVID automate v súvislosti s ochorením COVID-19 v KC/NDC/NSSDR v rámci NP KS MRK II.,** [**COVID automat  - Platné opatrenia pre príslušné aktivity poskytovateľov sociálnych služieb - aktualizácia k 01.10.2021**](https://romovia.vlada.gov.sk/site/assets/files/1245/covid_automat_-_platne_opatrenia_pre_prislusne_aktivity_poskytovatelov_socialnych_sluzieb_-_aktualizacia_k_01_10_20.pdf)**.**

1. **Kontrola výkonu činnosti poskytovateľov služieb prostredníctvom regionálnych koordinátorov NP KS MRK II.**

Počas mimoriadnej situácie prebieha kontrola výkonu činností KC/NDC/NSSDR dvoma spôsobmi:

* V prípade mimoriadnej situácie (napríklad karanténa v obci alebo jej časti, výskyt ochorenia Covid-19 niektorého zo zamestnancov KC/NDC/NSSDR, resp. u osôb potenciálne v blízkom kontakte, zhoršená lokálna epidemiologická situácia, preventívne opatrenia a i.) na miestnej a/alebo regionálnej úrovni sa kontrola výkonu činností KC/NDC/NSSDR vykonáva zo strany regionálneho koordinátora telefonicky, emailom, čo je uvedené aj v Správe regionálneho koordinátora k posúdeniu kvality práce KC/NDC/NSSR. V takom prípade kontrola výkonu prebieha viac ako jedenkrát mesačne.
* V prípade **štandardnej prevádzky** KC/NDC/NSSDR sa kontrola výkonu činností vykonáva zo strany regionálneho koordinátora prezenčne.

O aktuálnej situácii v jednotlivých KC/NDC/NSSDR vedie regionálny koordinátor evidenciu a Poskytovateľ služby mimoriadnu situáciu hlási príslušnému regionálnemu koordinátorovi bezodkladne.

1. **Realizácia ostatných aktivít projektu v súvislosti s nástupom zamestnancov**

V prípade zabezpečovania projektových aktivít súvisiacich s prijímaním nových zamestnancov na jednotlivé pracovné pozície, oprávnený užívateľ postupuje v zmysle aktuálneho znenia Sprievodcu pre oprávnených užívateľov.

V prípade mimoriadnej situácie (karanténa v obci alebo jej časti, výskyt ochorenia Covid-19 u niektorého zo zamestnancov, alebo osôb potenciálne v blízkom kontakte, preventívne opatrenia a i.) na miestnej a/alebo regionálnej úrovni je možné vykonávať obsadzovanie pracovných pozícií v národnom projekte aj dištančnou formou (využitím online platforiem), pričom všetky ustanovenia Sprievodcu pre zapojené subjekty do Národného projektu Komunitné služby v mestách a obciach s prítomnosťou marginalizovaných rómskych komunít – II. Fáza (ďalej aj „Sprievodca“), najmä prílohy č. 4. musia byť dodržané.

1. **Oprávnenosť výdavkov**

Užívateľ má nárok na refundáciu mzdových výdavkov len po splnení základných podmienok, ktoré sú uvedené v kapitole 6. Sprievodcu .

Počas mimoriadnej situácie môžu nastať rôzne situácie pri plnení pracovno-právnych vzťahov medzi zamestnávateľom a zamestnancom a rôzne riešenia týchto vzťahov.

V prípade karantény alebo izolácie zamestnanca, zamestnávateľ v zmysle § 250b ods. 5 Zákonníka práce „*ospravedlní neprítomnosť zamestnanca v práci aj počas jeho dôležitej osobnej prekážky v práci, ktorou je karanténne opatrenie alebo izolácia; za tento čas nepatrí zamestnancovi náhrada mzdy, ak osobitný predpis neustanovuje inak“.*

V takom prípade možno uplatniť niekoľko riešení:

a) Zamestnancovi môže vzniknúť počas dočasnej pracovnej neschopnosti nárok na **tzv. pandemické nemocenské**, ktoré Sociálna poisťovňa v prípade nariadenej karantény a izolácie vypláca od prvého dňa. To znamená, že zamestnanec, ak mu bude potvrdená dočasná pracovná neschopnosť z dôvodu nariadenej karantény alebo izolácie, už nežiada zamestnávateľa o náhradu príjmu pri dočasnej pracovnej neschopnosti (na tú nemá v týchto prípadoch nárok). Zamestnanec by mal zamestnávateľa bezodkladne informovať o vzniku prekážky v práci. ;

b) zamestnávateľ sa môže so zamestnancom, dohodnúť na výkone práce z domu, tzv. **home office.** Podľa § 250b ods. 2 Zákonníka práce „*Počas účinnosti opatrenia na predchádzanie vzniku a šíreniu prenosných ochorení alebo opatrenia pri ohrození verejného zdravia nariadených príslušným orgánom podľa osobitného predpisu*

*a) zamestnávateľ je oprávnený* ***nariadiť výkon práce z domácnosti*** *zamestnanca, ak to dohodnutý druh práce umožňuje,*

*b)* ***zamestnanec má právo na vykonávanie práce zo svojej domácnosti****, ak to dohodnutý druh práce umožňuje a na strane zamestnávateľa nie sú vážne prevádzkové dôvody, ktoré neumožňujú výkon práce z domácnosti.“*

**Zoznam odporúčaných činností zamestnancov poskytovateľov služieb formou home office v rámci NP KS MRK** tvorí prílohu tohto Usmernenia.

c) podľa § 141 ods. 3 písm. b) Zákonníka práce môže zamestnávateľ poskytnúť zamestnancovi pracovné voľno aj z iných dôvodov ako vymenúva Zákonník práce v odseku 2 (prekážky v práci na strane zamestnanca), a to s náhradou mzdy alebo bez náhrady mzdy. Zamestnávateľ sa teda môže so zamestnancom dohodnúť na tzv. **neplatenom voľne**, resp. s ním dohodnúť, že za čas trvania „dobrovoľnej karantény“ mu poskytne **náhradu mzdy**, **avšak tieto výdavky nemusia byť považované za oprávnené výdavky v rámci NP KS MRK II.**

d) ďalšou z možností je dohoda so zamestnancom, aby počas tejto doby (zamestnanec čerpal dovolenku. Zamestnávateľ má možnosť nariadiť zamestnancovi dovolenku, avšak je potrebné prihliadať aj na oprávnené záujmy zamestnanca. Čerpanie dovolenky je zamestnávateľ povinný oznámiť zamestnancovi najmenej sedem dní vopred, a ak ide o nevyčerpanú dovolenku podľa § 113 ods. 2 Zákonníka práce, najmenej dva dni vopred. Toto obdobie môže byť skrátené so súhlasom zamestnanca.

V prípade, ak má zamestnanec nárok na **tzv. pandemické ošetrovné**[[1]](#footnote-1), môže si uplatniť prekážku v práci, ktorú je zamestnávateľ povinný akceptovať. To znamená, že zamestnávateľ ho musí na dobu počas poberania ošetrovného z práce uvoľniť (bez náhrady mzdy).

V súvislosti s oprávnenosťou výdavkov vo vyššie uvedených prípadoch osobitne upozorňujeme na povinnosť uvedenú v kapitole 7.2 písm. c) Sprievodcu, podľa ktorej je poskytovateľa služby *povinný zabezpečiť, aby bolo KC/NDC/NSSDR otvorené počas celého roka, minimálne 30 hodín týždenne v rámci 5 pracovných dní v týždni počas stanovených otváracích hodín. Počas otváracích hodín musí byť prítomný aspoň jeden zamestnanec. Výnimka (zatvorené KC/NDC/NSSDR) je možná v prípade, že zamestnanci KC/NDC/NSSDR realizujú aktivity mimo priestorov KC/NDC/NSSDR alebo v iných opodstatnených prípadoch, pričom o tejto skutočnosti musí byť upovedomený príslušný RK vopred, ktorý v relevantných prípadoch posudzuje opodstatnenosť výnimky a so zatvorením KC/NDC/NSSDR vyslovuje písomný súhlas, resp. nesúhlas.*

V prípade, ak sa poskytovateľ služby rozhodne o uzatvorení KC/NDC/NSSDR z vlastnej iniciatívy, bez dodržania postupu uvedeného v kapitole 7. bod 7.2 c) Sprievodcu, náklady na mzdu ani jedného zo zamestnancov nebudú refundované.

Pri dokladovaní oprávnenosti výdavkov za mzdy zamestnancov v období pandémie Covid-19 je nad rámec bežných podkladov k finančnému transferu potrebné **doložiť na mesačnej báze:**

**01** popis činností a sociálnych služieb KC/NDC/NSSDR, ktoré boli uskutočňované a poskytované v období krízovej situácie, potvrdený poskytovateľom služby (resp. iný obdobný dokument),

**02** zoznam zamestnancov KC/NDC/NSSR potvrdený poskytovateľom služby, ktorí v KC/NDC/NSSDR vykonávali činnosti a poskytovali sociálne služby v období krízovej situácie,

**03** čestné prehlásenie poskytovateľa služby, že v období krízovej situácie nemal poskytovateľ služby pozastavenú činnosť a poskytoval v krízovom režime klientom sociálne služby.

Úrad splnomocnenkyne vlády SR pre rómske komunity

01.10.2021

1. Nárok na pandemické ošetrovné majú nemocensky poistení rodičia (aj náhradní rodičia a osvojitelia), ktorí počas krízovej situácie (od 12. marca 2020 do jej skončenia) súvisiacej so šírením ochorenia Covid-19:

   ošetrujú choré dieťa do dovŕšenia 16. roku veku,

   zabezpečujú osobnú a celodennú starostlivosť o dieťa do 11. roku veku, alebo 18. roku veku,

   ak ide o dieťa s dlhodobo nepriaznivým zdravotným stavom, ak bolo dieťaťu nariadené karanténne oparenie alebo izolácia,

   ak osobe, ktorá sa o dieťa bežne stará (napr. rodič na rodičovskej dovolenke) bola nariadená karanténa, izolácia alebo ak takáto osoba ochorela a z toho dôvodu je potrebné zabezpečiť starostlivosť o dieťa,

   predškolské zariadenie, škola, alebo zariadenie sociálnych služieb, ktoré dieťa navštevuje bolo na základe rozhodnutia príslušného orgánu uzavreté.

   zabezpečujú osobnú a celodennú starostlivosť o dieťa po skončení nároku na rodičovský príspevok resp. materské, ak ho rodič poberal do dovŕšenia tretieho roku veku dieťaťa.

   Nárok na pandemické ošetrovné majú aj ďalšie nemocensky poistené osoby, ak zabezpečujú starostlivosť o potomka (dieťa, vnuka, pravnuka), alebo predka (rodiča, starého rodiča, prastarého rodiča), súrodenca, manžela, manželku, alebo rodiča manžela/manželky v prípade, ak zariadenie sociálnych služieb, v ktorom sa takejto osobe poskytuje sociálna služba ambulantnou alebo pobytovou formou, bolo rozhodnutím príslušných orgánov uzavreté. [↑](#footnote-ref-1)